**Fundargerð**

28.5.2013 - Fundur nr. 7

Stýrihópur um heildstæða þjónustu í Breiðholti

Ár 2013, þriðjudaginn 28. maí, var haldinn 7. fundur stýrihóps um heildstæða þjónustu í Breiðholti sem er tilraunaverkefni.  Fundurinn var haldinn hjá Íþróttafélagi Reykjavíkur, Skógarseli og hófst kl. 15:00.  Viðstödd voru:  Jón Gnarr borgarstjóri, Sigurður Björn Blöndal aðstoðarmaður borgarstjóra, Hulda Dóra Styrmisdóttir skrifstofustjóri Velferðarsviðs, Svanhildur Konráðsdóttir sviðsstjóri Menningar- og ferðamálasviðs, Ómar Einarsson sviðsstjóri Íþrótta- og tómstundasviðs, Nikulás Úlfar Másson skrifstofustjóri Umhverfis- og skipulagssviðs, Jarþrúður Ásmundsdóttir fulltrúi minnihluta í hverfisráði Breiðholts, Lárus Rögnvaldur Haraldsson formaður hverfisráðs Breiðholts, Óskar Dýrmundur Ólafsson hverfisstjóri og Lára S. Baldursdóttir verkefnastjóri sem ritaði fundargerð.

1. *Kynning á starfi Íþróttafélags Reykjavíkur:*

Haukur Þór Haraldsson framkvæmdastjóri ÍR greindi í stuttu máli frá starfi félagsins í hverfinu.

1. *Staða verkefna:*

 Hverfisstjóri Breiðholts greindi frá stöðu verkefna í Breiðholti:

* Námskeið fyrir foreldra hafa verið haldin um uppeldismál.
* Verkefnið Blíð byrjun er í þróun.
* Lýðheilsuverkefni hafa verið í gangi, þ.e. tannheilsuátak sem hefur beinst að börnum og verkefni sem snýr að aukinni hreyfingu aldraðra.
* Yfirbyggð jaðarsportaðstaða er í undirbúningi.
* Verkefnið Okkar mál, verkefni fyrir börn sem ekki eru með íslensku sem fyrsta mál, hefur fengið viðurkenningu og styrki.
* Mörg verkefni hafa beinst að upplýsingagjöf til innflytjenda og kennslu, s.s. námskeiðið Netið fyrir foreldra.
* Fellagarðaverkefnið byrjar vel, tilgangurinn að lífga mannlíf, umhverfi og öryggi svæðisins við Fellagarða, Eddufelli. Samstarf við Torg í biðstöðu hópinn, Ferða- og menningarmálasvið, Vinnuskólann og fleiri aðila.
* Nokkur námskeið um útinámsfræðslu hafa verið haldin. Innleiðing í kjölfarið á nýjum kennsluháttum og verkefnum með börnum og unglingum.
* Kynningarbréf og bæklingur hefur verið sendur til nýrra Breiðhyltinga til að bjóða fólk velkomið í hverfið. Áhugaverð lýðfræðilega tölfræði um nýja íbúa sem ætlunin er að skoða enn betur.
* Þjónustumiðstöð Breiðholts notar nú Facebook til gagnvirkrar upplýsingagjafar.
* Þróun er á notendasamráði hjá starfsmönnum Þjónustumiðstöðvar.
* Ímynd hverfisins hefur verið til umfjöllunar á fundum og framundan er vinna í tengslum við auðkenningu Breiðholtsins.
* Starfsdagur starfsmanna borgarinnar í hverfinu verður 4 október.
* Málþing um félagsauð verður í Gerðubergi 5. júní.
* Verkefnið Bergin í Breiðholti sem snýr að samnýtingu húsnæðis o.fl. er í þróun.
* Heitum reitum í hverfinu fjölgar stöðugt, nú má komast á netið á Markúsartorgi við Gerðuberg, svæðið við Fellagarða, göngugötuna í Mjódd og í félagsmiðstöðvum í Breiðholti.
* Viðamikið menntaverkefni mun mögulega fara í gang í Breiðholti.
* Staðsetning Fjölskyldhjálparinnar í hverfinu hefur verið tilefni funda félaga og stofnana í hverfinu með Fjölskylduhjálpinni.
1. *Starfsáætlanir fagsviða í tengslum við Breiðholtsverkefnið árið 2014:*

Hverfisstjóri Breiðholts óskaði eftir upplýsingum um hvort sviðin séu með sérstakar áherslur í starfsáætlunum 2014 sem styðja við þróun þjónustu og skipulags í Breiðholti. Almennar umræður um það mál.

Fundi slitið 16:00